Source: https://www.jogiforum.hu/hirek/19818
Timestamp: 2019-05-19 20:55:01
Document Index: 31748887

Matched Legal Cases: ['Bíróság ', 'Bíróság ', 'bíróság ', 'bíróság ', 'bíróság ', 'bíróság ', 'Bíróság ']

Magyar vonatkozású ügy az Európai Bíróság előtt | hírek | Jogi Fórum ﻿
Magyar vonatkozású ügy az Európai Bíróság előtt
2009.02. 4. Jogi Fórum / Európai Közösségek Bírósága
A francia semmítőszék arra vár választ az Európai Bíróságtól, hogy amennyiben a házasságukat felbontó felek mindketten ugyanazon több tagállam állampolgárságával rendelkeznek, úgy a közösségi jog értelmében mely tagállam bíróságai jogosultak eljárni.
C-168/08 Hadadi - Tárgyalás
[Joghatóság – Bontóperek – Kettős állampolgárság]
A magyar állampolgárságú H. László és M. Csilla Márta Magyarországon kötöttek házasságot, majd 1980-ban kivándoroltak Franciaországba, ahol később a francia állampolgárságot is megszerezték. H. László 2002-ben Magyarországon kezdeményezte a házasság felbontását, és a házasságot a magyar bíróságok 2004. május 4-én jogerősen fel is bontották. Ezzel párhuzamosan M. Csilla Márta 2003-ban Franciaországban nyújtott be bontókeresetet, amelyet 2005-ben a családjogi ügyekben első fokon eljáró bíró a magyar eljárásra tekintettel elfogadhatatlanként elutasított. A francia fellebbviteli bíróság azonban megváltoztatta az elsőfokú döntést, megállapítva, hogy a magyar bíróság által hozott bontóperes ítélet Franciaországban nem elismerhető, és hogy a volt feleség által benyújtott bontókereset elfogadható. A francia bírói fórum lényegében arra alapozta e döntését, hogy álláspontja szerint a magyar bíróságnak a házastársak mindegyikének franciaországi lakóhelyére tekintettel és a hazánkhoz az állampolgárságukon kívül fűződő egyéb szoros kötelék hiányában nem volt hatásköre a házasság felbontására. H. László felülvizsgálati kérelmet nyújtott be a másodfokú ítélet ellen a francia semmítőszékhez, arra hivatkozva, hogy a magyar bíróság ítéletének meghozatalakor hazánk már az Európai Unió tagja volt, és így ezen ítélet Franciaországban való elismerésének kérdésében már alkalmazni kellett volna a házassági ügyekben a joghatóságról szóló közösségi jogszabályokat, amelyek értelmében azon tagállam bíróságai is joghatósággal rendelkeznek a házassági bontóperekre, amelynek mindkét házastárs állampolgára. Márpedig jelen esetben mindkét érintett fél magyar-francia kettős állampolgár, tehát magyar állampolgár is.
A semmítőszék arra vár választ az Európai Bíróságtól, hogy amennyiben a házasságukat felbontó felek mindketten ugyanazon több tagállam állampolgárságával rendelkeznek, úgy a közösségi jog értelmében mely tagállam bíróságai jogosultak eljárni.
A méltóság és az igazság hatalma - A 21. század bírósága - Bírósági épületfejlesztések építészeti szaklapban - A különszám itt letölthető! (2019.05.13.)
Megdöntött apasági vélelmek - A gyermek apjának státuszával felmerülő peres és peren kívüli megoldások (2019.04.25.)
A gyermekek és a házastárs tartásáról - Jogos a kérdés - Beszélgetés a Budakörnyéki Járásbíróság elnökével (2019.03.11.)
A kapcsolattartás joga, mint jogosultságok és kötelezettségek összessége - Hazai és nemzetközi szabályozás a bírói gyakorlat tükrében (2019.03.04.)
Lehet-e fellebbezni kétszer már vizsgált ügyekben? - Május 1-jén léptek hatályba az Európai Bíróság által megállapított új szabályok (2019.05.02.)